**Ministru kabineta un Latvijas Pašvaldību savienības**

**vienošanās un domstarpību**

**PROTOKOLS**

|  |  |  |
| --- | --- | --- |
| Rīgā |  | 2021.gada 11.oktobrī |
|  |  |  |

**I. daļa Ministru kabineta un Latvijas Pašvaldību savienības**

**vienošanās un domstarpības par vidējā termiņa**

**2022. -2024.gadam budžeta ietvaru**

Saskaņā ar Likuma par budžetu un finanšu vadību 16.2 panta septīto daļu, Ministru kabinets un Latvijas Pašvaldību savienība vienojas protokolā iekļaut sadaļu par vidēja termiņa budžetu (2022.-2024.gads), izskatot sekojošus jautājumus:

1. **Par pašvaldību budžetu ieņēmumiem vidējā termiņā (2022. – 2024.gads)**

**Latvijas Pašvaldību savienības viedoklis:**

Paredzēt pašvaldībām pastāvīgu, stabilu un prognozējamu ieņēmumu bāzi 2022.gadā un vidējā termiņā, kas nodrošinātu pašvaldībām nepieciešamos finanšu resursus pašvaldību funkciju veikšanai un saistību izpildei un nodrošinātu iespēju kvalitatīvi plānot savu attīstību vidējā termiņā un ilgtermiņā.

Ievērot proporcionalitātes principu starp valsts un pašvaldību finanšu iespējām: palielinoties nodokļu ieņēmumiem valsts konsolidētajā kopbudžetā kopumā, nodokļu ieņēmumu pieaugums tiek nodrošināts arī pašvaldību budžetam.

**Ministru kabineta viedoklis:**

Lai nodrošinātu publiskā sektora funkciju izpildi, pašvaldībām tiek nodrošināti finanšu resursi likumos noteikto funkciju īstenošanai, pie iedzīvotāju ienākuma nodokļa sadalījuma starp pašvaldību budžetiem un valsts budžetu attiecīgi 75% / 25%.

Vidējā termiņā pašvaldību budžetu jomā ir turpināms darbs pie pašvaldību izdevumu struktūras pilnveides, gūstot efektu no izdevumu pārskatīšanas un noteikumu harmonizācijas apvienotajos novados, kas ļautu nodrošināt ekonomiju un efektvizēt procesus, centralizējot atbalsta funkcijas: piemēram grāmatvedības jautājumi tiks kārtoti nevis vairākās mazās pašvaldībās, bet vienā, kas nodrošinās gan vienotāku izdevumu interpretāciju un reģistrēšanu grāmatvedības sistēmās, gan efektīvāku izdevumu plānošanu un izmaksu optimizāciju.

Administratīvi teritoriālās reformas rezultātā pašvaldību finanses kļūs efektīvākas ne tikai izdevumu pusē, bet arī dodot lielākas iespējas investīciju piesaistē un to pielietojumā, tā veicinot pašvaldību teritoriju attīstību un sniedzot kvalitatīvākus pakalpojumus iedzīvotājiem. Tādējādi pašvaldību finansēm kļūstot ilgtspējīgākiem, efektīvākiem un ekonomiskākiem vidējā termiņā.

**2. Par pašvaldību aizņēmumiem vidējā termiņā (2022. – 2024.gads)**

**Puses vienojas:**

1. Galvenā pašvaldību aizņēmumu prioritāte 2022.-2024.gadam, atbilstoši gadskārtējā valsts budžeta likumā notiktajiem nosacījumiem:

* 1. Aizņēmumi ES un pārējās ārvalstu finanšu palīdzības finansēto projektu īstenošanai,
  2. Aizņēmumi jaunas pirmsskolas izglītības iestādes būvniecībai vai esošas pirmsskolas izglītības iestādes paplašināšanai, lai mazinātu pašvaldībā reģistrēto bērnu rindu uz vietām pirmskolas izglītības iestādēs.

1. 2022.-2024.gadā pašvaldībām ikgadējā kopējā aizņēmuma palielinājuma ietvaros tiek nodrošināta iepriekšējos gados piešķirto vidējā termiņa aizdevumu izmaksa atbilstoši aizdevumu līgumos noteiktajiem nosacījumiem.

**Latvijas Pašvaldību savienības viedoklis:**

Valsts budžetā paredzēt pašvaldību pieprasījumam atbilstošu aizņēmumu kopējo palielinājumu un nodrošināt iespēju aizņemties pašvaldību investīciju projektu realizācijai atbilstoši katras pašvaldības attīstības programmas investīciju plānam, pakāpeniski atsakoties no detalizētas aizņēmumu mērķu norādīšanas valsts budžeta likumā un Ministru kabineta noteikumos.

**Ministru kabineta viedoklis:**

Pašvaldību aizņēmumi atbilstoši gadskārtējā valsts budžeta likumā noteiktajiem nosacījumiem tiek nodrošināti ikgadējā pieļaujamā pašvaldību aizņēmumu kopējā palielinājuma ietvaros, ievērojot ilgtspējīgu finanšu politiku un saglabājot nozaru ministriju iesaisti projektu vērtēšanā.

**3. Nozaru ministriju jautājumi vidējā termiņā (2022.-2024.gads)**

**Izglītības un zinātnes ministrijas jomā:**

**Puses vienojas:**

Atbilstoši Valdības rīcības plānam Deklarācijas par Artura Krišjāņa Kariņa vadītā Ministru kabineta iecerēto darbību īstenošanai (apstiprināts ar Ministru kabineta 2019.gada 7.maija rīkojumu Nr.210) 2022.gadā sagatavot priekšlikumus normatīvā regulējuma izmaiņām, lai pakāpeniski ieviestu atlīdzības finansēšanu no valsts budžeta visiem pirmsskolas pedagogiem.

**Ekonomikas ministrijas jomā:**

**Puses vienojas:**

No Atveseļošanas fonda investīciju līdzekļiem plānots finansējums zemas īres mājokļu būvniecībai 42,9 milj. *euro* apmērā.

**Puses vienojas:**

Valdībai izstrādāt ilgtspējīgu mājokļu programmu reģioniem, kura savu darbību uzsāk 2022.gadā.

**Labklājības ministrijas jomā:**

**Latvijas Pašvaldību savienības viedoklis:**

Ņemot vērā, ka *Covid 19* pandēmija izgaismojusi vairākas problēmas ilgstošas sociālās aprūpes pakalpojumu nodrošināšanā iedzīvotājiem, tai skaitā infrastruktūras neatbilstība epidemioloģiskajām prasībām (telpu kvadratūra, higiēnas telpas, klientu plūsmu nodalīšana, ventilācijas sistēma u.c.) un veselības punktu izveides nepieciešamību sociālās aprūpes centros (turpmāk – SAC), no 2023.gada paredzēt valsts budžeta līdzfinansējumu pašvaldībām SAC infrastruktūras sakārtošanai un veselības punktu izveidei tajos.

**Ministru kabineta viedoklis:**

No Atveseļošanas fonda investīciju līdzekļiem plānots finansējums jaunu, ģimeniskai videi pietuvinātu aprūpes pakalpojumu sniegšanas vietu pensijas vecuma personām izveidi 18 pašvaldībās 64,9 milj. *euro* apmērā. Lai varētu lemt par finansējuma piešķiršanu veselības punktu izveidei ilgstošas sociālās aprūpes un sociālās rehabilitācijas institūcijās, nepieciešams veikt grozījumus Sociālo pakalpojumu un sociālās palīdzības likumā, paredzot veselības punktu izveidi ilgstošas sociālās aprūpes un sociālās rehabilitācijas institūcijās un to darbības uzsākšanu.

**Puses vienojas:**

Finanšu ministrijai vidēja termiņa budžeta ietvara 2022., 2023 un 2024.gadam likumprojektā iekļaut pantu, kas nosaka, ka gatavojot likumprojektu par valsts budžetu 2023.gadam un likumprojektu par vidēja termiņa budžeta ietvaru 2023., 2024. un 2025.gadam, paredz nepieciešamo līdzfinansējumu (30% apmērā) pašvaldību garantētā minimālā ienākuma pabalsta un mājokļa pabalsta izmaksai, nodrošinot likumā noteikto fiskālo nosacījumu ievērošanu.

**Zemkopības ministrijas jomā:**

**Latvijas Pašvaldību savienības viedoklis:**

Paredzēt investīciju programmu neatliekamu un sistēmisku valsts un pašvaldību meliorācijas projektu īstenošanai.

**Ministru kabineta viedoklis:**

Pasākumam “Valsts meliorācijas un valsts nozīmes meliorācijas sistēmu hidromelioratīvā stāvokļa novērtējums (visaptverošā inventarizācija)” paredzēts papildu valsts budžeta finansējums 0,12 milj. *euro* 2022.gadam un turpmāk ik gadu. Valsts nozīmes ūdensnoteku atjaunošanai 2022.gadā paredzēts papildu  finansējums 3,4 milj. *euro* apmērā.

**Satiksmes ministrijas jomā:**

**Latvijas Pašvaldību savienības viedoklis:**

Pēc iepirkuma līgumu noslēgšanas visās maršrutu tīklā daļās par sabiedriskā transporta pakalpojumu iegādi maršruta tīkla daļās precīzi definēt 2022.gada un turpmākajiem gadiem valsts budžeta finansējuma apjomu, pamatojoties uz Iepirkumu rezultātā noslēgtajiem  līgumiem un reālajām pakalpojumu izmaksām.

**Ministru kabineta viedoklis:**

Valsts budžeta programmas 31.00.00 “Sabiedriskais transports” apakšprogrammā 31.06.00 „Dotācija zaudējumu segšanai sabiedriskā transporta pakalpojumu sniedzējiem” paredzēts papildu valsts budžeta finansējums 8,7 milj. euro 2022gadā, 3,2 milj. euro 2023.gadā un 3,2 milj. euro 2024.gadā.

Sabiedriskā transporta pakalpojumu izpildes gaitā tiek meklēti speciāli risinājumi sabiedriskā transporta pakalpojumu sniedzēju saistību segšanai. Ņemot vērā Covid-19 radīto ietekmi, zaudējumu segšana sabiedriskā transporta pakalpojumu sniedzējiem tiek atsevišķi risināta.

**II. daļa Ministru kabineta un Latvijas Pašvaldību savienības**

**vienošanās un domstarpības par 2022.gada budžetu**

Saskaņā ar likuma „Par pašvaldībām” 86.pantu, likuma „Par pašvaldību budžetiem” 13.pantu un Ministru kabineta 2004.gada 6.jūlija noteikumiem Nr.585 „Kārtība, kādā Ministru kabinets saskaņo ar pašvaldībām jautājumus, kas skar pašvaldību intereses” Ministru kabinets un Latvijas Pašvaldību savienība vienojas protokolā iekļaut sadaļu par gadskārtējo budžetu (2022.gads), izskatot sekojošus jautājumus:

1. **Nodokļu ieņēmumi**

**Latvijas Pašvaldību savienības viedoklis:**

2022.gadā un vidējā termiņā pašvaldību budžetā tiek ieskaitīti ne mazāk kā 80% no iedzīvotāju ienākuma nodokļa (turpmāk – IIN) ieņēmumiem.

Pašvaldībām piekrītošo IIN ieņēmumu un valsts budžeta speciālās dotācijas kopsummai jāpieaug vismaz proporcionāli nodokļu ieņēmumu pieaugumam valsts budžetā.

**Ministru kabineta viedoklis:**

IIN prognozes sadalījumu pašvaldību un valsts budžetā noteikt attiecīgi 75% / 25% apmērā. Ieņēmumus pašvaldību budžetos no IIN 2022.gadā prognozēt 1 396,5 milj. *euro*apmērā.

Valsts atbalsts pašvaldībām Covid-19 izraisītās krīzes pārvarēšanas un seku novēršanas pasākumu īstenošanai tiks nodrošināts atbilstoši faktiskai nepieciešamībai un valsts atbalsta politikai.

**Puses vienojas:**

Pašvaldībām tiek garantēti IIN ieņēmumi 100% apmērā no plānotās prognozes, ievērojot šādu sadalījumu pa ceturkšņiem: I ceturksnī – 24%, II ceturksnī – 24%, III ceturksnī – 26%., IV ceturksnī – 26%.

Lai nodrošinātu pašvaldību funkciju veikšanai sabalansētu naudas pūsmu, pašvaldībām tiek plānots reizi nedēļā pārskaitīt 15% no mēnesim prognozētajiem IIN ieņēmumiem. Par veiktajiem maksājumiem tiek plānots koriģēt pašvaldībām piekrītošo IIN ieņēmumu daļu attiecīgajā mēnesī.

Ja tiks konstatēta faktisko IIN ieņēmumu neizpilde (no gada sākuma) lielāka par 10% ceturkšņa pirmajā vai otrajā mēnesī, Finanšu ministrija var rosināt MK pieņemt lēmumu par IIN ieņēmumu prognozes neizpildes kompensāciju pašvaldībām.

**Latvijas Pašvaldību savienības viedoklis:**

Paredzēt, ka no 2022.gada pašvaldību budžetam tiek novirzīta līdz 2020.gadam spēkā esošā azartspēļu nodokļa ieņēmumu daļa – 25%, kā arī dabas resursu nodokļa ieņēmumu daļa, pašvaldību vides aizsardzības speciālajos budžetos ieskaitot:

1. 60% no nodokļa maksājumiem par dabas resursu ieguvi vai izmantošanu vai vides piesārņošanu (izņemot Dabas resursu nodokļa likuma 28. panta trešajā un ceturtajā daļā minētos gadījumus;
2. 60% no nodokļa maksājumiem par oglekļa dioksīda (CO2) emisijām gaisā;
3. 60% no nodokļa maksājumiem par atkritumu apglabāšanu.

Ja Dabas resursu nodokļa likumā kā jauns dabas resursu nodokļa objekts tiks noteikta kūdra kā kurināmais (*likumprojekts “Grozījumi Dabas resursu nodokļa likumā 08.07.2021., izsludināts Valsts sekretāru sanāksmē (VSS-646)*), dabas resursu nodokļa ieņēmumus par kūdru kā kurināmo 100% apmērā ieskaitīt pašvaldību budžetos.

**Ministru kabineta viedoklis:**

Dabas resursu nodokļa likumā un Azartspēļu un izložu likumā izmaiņas netiek paredzētas. Azartspēļu nodokļa un dabas resursu nodokļa ieņēmumus tiek paredzēts ieskaitīt pašvaldību budžetos atbilstoši spēkā esošai likumdošanai.

**Puses vienojas:**

Kopumā atbalstīt nodokļu ieņēmumus, kas tiek ieskaitīti pašvaldību budžetos 2022.gadā atbilstoši protokola 1.pielikumā minētajam apmēram, izņemot dabas resursu nodokļa un izložu un azartspēļu nodokļa ieņēmumus.

**2. Valsts budžeta transferti pašvaldībām**

**Puses vienojas:**

Kopumā atbalstīt piedāvāto valsts budžeta finansējuma sadalījumu caur nozaru ministrijām pašvaldību budžetiem atbilstoši protokola 2.pielikumā minētajam apmēram.

**3. Pašvaldību aizņēmumi, galvojumi un citas ilgtermiņa saistības**

**Puses vienojas:**

1. No pašvaldību aizņēmumu kopējā palielinājuma 2022.gadam nodrošināt:
   1. piešķirto vidējā termiņa aizņēmumu izmaksu atbilstoši aizdevumu līgumos noteiktajiem nosacījumiem;
   2. aizņēmumus budžeta un finanšu vadībai ar atmaksas termiņu līdz trim gadiem;
   3. aizņēmumus katras pašvaldības ne vairāk kā diviem noteiktiem prioritāriem investīciju projektiem, kas atbilst pašvaldības attīstības programmas investīciju plānam, ar maksimālo pašvaldības aizņēmumu summu 1,0 milj. *euro* apmērā un Vides aizsardzības un reģionālās attīstības ministrijas pozitīvu atzinumu par attiecīgā projekta atbilstību pašvaldības attīstības programmai. Aizņēmumu ir iespējams izņemt 2022.gadā un tas netiek piešķirts pašvaldības budžeta līdzfinansējuma daļas nodrošināšanai citos investīciju projektos.
2. 2022.gadā pašvaldību galvojumu nosacījumi un citu ilgtermiņa saistību uzņemšanās nosacījumi netiek mainīti.

**Latvijas Pašvaldību savienības viedoklis:**

2022.gadam noteikt pašvaldību aizņēmumu kopējo palielinājumu vismaz 2021.gada apmērā 268,14 milj. *euro*, valsts budžeta likumā, paredzot pašvaldībām aizņēmumus:

* 1. izglītības iestāžu investīciju projektiem, t.sk. pirmsskolas izglītības iestāžu (PII), izglītības iestāžu, kas īsteno mākslas, mūzikas vai dejas profesionālās ievirzes izglītības programmas, investīciju projektiem ar 5% pašvaldības budžeta līdzfinansējumu (*atsevišķi neizdalot jaunas PII būvniecības vai esošas PII paplašināšanas investīciju projektus*);
  2. pašvaldību investīciju projektiem atbilstoši katras pašvaldības attīstības programmas investīciju plānam ar 15% pašvaldības budžeta līdzfinansējumu;
  3. ES fondu un pārējās ārvalstu finanšu palīdzības līdzfinansēto projektu īstenošanai projekta attiecināmajām un neattiecināmajām izmaksām, ja neattiecināmās izmaksas nepārsniedz 50% (ieskaitot) no kopējām projekta izmaksām. Ja neattiecināmās izmaksas pārsniedz 50% no kopējām projekta izmaksām, aizņēmuma apmērs ir projekta attiecināmo izmaksu kopsummas apmērā;
  4. Emisijas kvotu izsolīšanas instrumenta līdzfinansēto projektu īstenošanai projekta attiecināmajām un neattiecināmajām izmaksām, ja neattiecināmās izmaksas nepārsniedz 50% (ieskaitot) no kopējām projekta izmaksām. Ja neattiecināmās izmaksas pārsniedz 50% no kopējām projekta izmaksām, aizņēmuma apmērs ir projekta attiecināmo izmaksu kopsummas apmērā.

**Ministru kabineta viedoklis:**

1. No pašvaldību kopējā aizņēmuma palielinājuma 118 milj. *euro* nodrošināt:
   1. Aizņēmumus ES un pārējās ārvalstu finanšu palīdzības un Emisijas kvotu izsolīšanas instrumenta līdzfinansēto projektiem ar aizņēmuma apmēru, kas nepārsniedz projekta attiecināmo izmaksu kopējo apmēru.

Pašvaldības ES un pārējās ārvalstu finanšu palīdzības projektos var palielināt projekta attiecināmās izmaksas, pārskatot projekta attiecināmo un neattiecināmo izmaksu sadalījumu, ja sniegts atbildīgās iestādes atzinums par projekta augstu gatavību un īpašu tautsaimniecības nozīmi, sadarbības iestādei/līgumslēdzējai veicot attiecīgus grozījumus.

* 1. Aizņēmumus jaunas pirmsskolas izglītības iestādes būvniecības vai esošas pirmsskolas izglītības iestādes paplašināšanas investīciju projektiem, lai mazinātu pašvaldībā reģistrēto bērnu rindu uz vietām pirmskolas izglītības iestādēs. Pašvaldības budžeta līdzfinansējums ne mazāk kā 10% un Vides aizsardzības un reģionālās attīstības ministrijas pozitīvs atzinums atbilstoši Ministru kabineta apstiprinātiem projekta atlases un vērtēšanas kritērijiem.

1. No pašvaldību kopējā aizņēmuma palielinājuma 70 milj. *euro* nodrošināt aizņēmumus Vides aizsardzības uz reģionālās attīstības ministrijas noteikto jomu investīciju projektiem, tajā skatā izglītības iestāžu projektiem, lai nodrošinātu investīciju projektu atbilstību ilgtspējīgai valsts attīstībai. Pašvaldības budžeta līdzfinansējums ne mazāk kā 15% un Vides aizsardzības un reģionālās attīstības ministrijas pozitīvs atzinums atbilstoši Ministru kabineta apstiprinātiem projekta atlases un vērtēšanas kritērijiem. Aizņēmumu ir iespējams izņemt 2022. un 2023.gadā ar maksimāli lielāko aizņēmuma apmēru 2022.gadā no kopējās aizdevuma summas.
2. Pašvaldībām investīcijām 2022.gadā ir paredzēts valsts budžeta finansējums pašvaldību investīciju programmai 30,0 milj. *euro* apmērā.
3. Vides aizsardzības un reģionālās attīstības ministrijai nodrošināt, ka nepieciešamie normatīvo aktu projekti par investīciju projektu atlasi un vērtēšanu tiek izstrādāti un iesniegti Ministru kabinetā ne vēlāk kā līdz 2021.gada 10.decembrim.

**4. Pašvaldību finanšu izlīdzināšana**

**Puses vienojas:**

2022.gadā tiek saglabāti esošie PFI pamatprincipi. Valsts budžeta finansējums pašvaldībām ir saistāms kopā ar IIN ieņēmumiem un to izmaiņām, un starp pašvaldībām ir jāsadala visefektīvākajā veidā, proti – ar sadalījumu 70% pēc IIN sadales principiem un 30% kā valsts budžeta dotācija PFI fondam.

Finanšu ministrijai saskaņā ar protokola 3.pielikumu sagatavot priekšlikumus 2022.gadam, lai atbalstītu pašvaldības, kurām izlīdzinātie ieņēmumi uz vienu iedzīvotāju ir zemāki par 800 *euro* un izlīdzināto ieņēmumu pieaugums, salīdzinot ar 2021.gadu, ir mazāks par pašvaldību vidējo izlīdzināto ieņēmumu pieaugumu (3,1%).

Dotācijas apmēru par personu, kura ievietota sociālās aprūpes centrā līdz 1998.gada 1.janvārim, noteikt 7 200 euro apmērā (600 *euro* mēnesī).

Finanšu ministrijai 2022.gadā sagatavot priekšlikumus izmaiņām PFI un uzsākt diskusijas ar Latvijas Pašvaldību savienību.

**5. Nozaru ministriju jautājumi**

**Izglītības un zinātnes ministrijas jomā:**

**Latvijas Pašvaldību savienības viedoklis:**

Palielināt valsts budžeta dotāciju izglītības iestāžu profesionālās ievirzes sporta izglītības programmu pedagogu darba samaksai un valsts sociālās apdrošināšanas obligātajām iemaksām tādā apmērā, lai valsts budžeta dotācija 100% segtu atlīdzību treneriem. *(Indikatīvi nepieciešamais finansējums 2022.gadā un turpmāk – 2,5 milj. euro).*

**Ministru kabineta viedoklis:**

Profesionālās ievirzes sporta izglītības programmu pedagogu darba samaksai un valsts sociālās apdrošināšanas obligātajām iemaksām valsts budžetā paredzēts finansējums 16,9 milj. *euro*, tajā skaitā pedagogu darba samaksas pieauguma grafika īstenošanai 0,7 milj. *euro* 2022.gadam, un turpmāk 18,2 milj. *euro*, tajā skaitā pedagogu darba samaksas pieauguma grafika īstenošanai 2,0 milj. *euro*.

**Puses vienojas:**

Noteikt, ka pašvaldības tām piešķirto mērķdotāciju pedagogu darba samaksai un valsts sociālās apdrošināšanas obligātajām iemaksām ir tiesīgas izmantot atlaišanas pabalstu izmaksai pedagogiem, kas zaudē darbu izglītības iestāžu likvidācijas vai reorganizācijas gadījumā, ja reorganizācija vai likvidācija ir pabeigta ne vēlāk kā līdz 2022.gada 31.augustam.

**Latvijas Pašvaldību savienības viedoklis:**

No 2022.gada paredzēt iespēju pašvaldību izglītības iestādēm saņemt valsts budžeta finansējumu profesionālās izglītības programmu īstenošanai, ja tās īsteno vai plāno īstenot izglītības programmas, kas atbilst Izglītības un zinātnes ministrijas noteiktajiem kvalitātes, pieprasījuma, nodarbinātības, stratēģiskajam un caurviju kritērijiem.

**Ministru kabineta viedoklis:**

Izglītības un zinātnes ministrijai 2022.gadā sagatavot konceptuālu risinājumu par iespēju pašvaldību izglītības iestādēm saņemt valsts budžeta finansējumu profesionālās izglītības programmu īstenošanai, ja tās īsteno vai plāno īstenot izglītības programmas, kas atbilst noteiktiem kritērijiem.

**Ekonomikas ministrijas jomā:**

**Latvijas Pašvaldību savienības viedoklis:**

2022.gadā turpināt reģionālo biznesa inkubatoru programmu, saglabājot finansējumu šobrīd izveidotam biznesa inkubatora tīklam, t.sk. biznesa inkubatoru atbalsta vienībām Saldus novada un Gulbenes novada pašvaldībās, kuras savu darbu iesāka 2020.gadā.

Vērtējot administratīvi teritoriālās reformas ietekmi uz pašvaldību ekonomiku un uzsāktām reformām, kuru mērķi ir ekonomikas transformācija un labi atmaksātas darba vietas reģionos, sākot ar 2023.gadu paplašināt reģionālo biznesa inkubatora tīklu, nodrošinot tā darbību katrā nacionālā un reģionālā attīstības centrā.

**Ministru kabineta viedoklis:**

Jaunais Eiropas Savienības struktūrfondu periods paredz Tehnoloģiju inkubatoru un radošo industriju inkubatoru programmu. Ekonomikas ministrijai sagatavot normatīvo regulējumu, izmatojot pieejamos resursus attiecīgai ES fondu aktivitātei.

**Puses vienojas:**

Ekonomikas ministrijai 2022.gadā izstrādāt atbalsta mehānismu pašvaldībām un iedzīvotājiem AER parku ietekmētajās teritorijās.

**Puses vienojas:**

Likumā “Par valsts budžetu 2022.gadam” un likumā “Par vidēja termiņa budžeta ietvaru 2022., 2023. un 2024.gadam” paredzēts valsts budžeta līdzfinansējums dzīvojamās telpas atbrīvošanas pabalsta nodrošināšanai denacionalizēto namu īrniekiem 2022.gadā – 1,5 milj. *euro* un 2023.gadā – 2 milj. *euro*

**Labklājības ministrijas jomā:**

**Latvijas Pašvaldību savienības viedoklis:**

No 2022.gada 1.janvāra paredzēt valsts budžeta līdzfinansējumu pašvaldībām sociālā pakalpojuma dzīvesvietā bērniem, kuriem noteikta invaliditāte un īpašas kopšanas nepieciešamība, nodrošināšanai. *(Indikatīvi nepieciešamais finansējums: 2022.gadā – 3,5 milj. euro, 2023.gadā – 7,1 milj. euro, 2024.gadā – 10,6 milj. euro).*

**Ministru kabineta viedoklis:**

Sociālās aizsardzības un darba tirgus politikas pamatnostādņu 2021. – 2027. gadam (MK 01.09.2021. rīkojums Nr.616) rīcības virziens: “Moderna un pieejama sociālo pakalpojumu sistēma, kas cita starpā uzlabo iedzīvotāju iespējas dzīvot neatkarīgi un dzīvot sabiedrībā, iekļauties izglītībā un darba tirgū” paredz palielināt atbalstu un sabiedrībā balstītu sociālo pakalpojumu pieejamību bērniem ar funkcionāliem traucējumiem.

**Puses vienojas:**

Paredzēt papildu valsts budžeta finansējumu mērķdotācijām sociālajiem darbiniekiem 1,9 milj. *euro* 2022.gadā un papildu finansējumu atalgojuma paaugstināšanai aprūpētājiem ilgstošas sociālās aprūpes un sociālās rehabilitācijas institūcijās, tajā skaitā pašvaldību iestādēm un līgumiestādēm 6,7 milj. *euro* 2022.gadam un 3,4 milj. *euro* 2023.gadam.

**Puses vienojas:**

Labklājības ministrijai palielināt finansējumu projektam Profesionāla sociālā darba attīstība pašvaldībās (9.2.1.1/15/I/001) kopā 0,78 milj. *euro* apmērā (2022.gadam – 0,33 milj. *euro*, 2023.gadam – 0,45 milj. *euro*), nodrošinot ģimenes asistentu atalgojuma līdzfinansēšanu 2022.gadā.

Turpināt sarunas par valsts finansējuma piešķiršanu ģimenes asistentu atalgojuma līdzfinansēšanai 2023.gadam un turpmākajiem gadiem vidēja termiņa budžeta ietvarā.

**Latvijas Pašvaldību savienības viedoklis:**

2022.gadā paredzēt valsts budžeta finansējumu 0,48 milj. *euro* apmērā vienotas valsts noteiktās bāriņtiesu informācijas sistēmas (BTIS) ieviešanai, uzturēšanai un funkcionalitātes papildināšanai.

**Ministru kabineta viedoklis:**

Finansējums, kas nepieciešams pašvaldību informācijas sistēmas ieviešanai, uzturēšanai un funkcionalitātes papildināšanai, jārod pašvaldību budžetos.

**Satiksmes ministrijas jomā:**

**Latvijas Pašvaldību savienības viedoklis:**

Paredzēt, ka ikgadējais finansējums mērķdotācijai pašvaldību autoceļiem un ielām nedrīkst būt mazāks par 30% no valsts budžeta programmai “Valsts autoceļu fonds” piešķirtā valsts budžeta finansējuma, neskaitot prognozētos ieņēmumus no autoceļu lietošanas nodevas.

**Ministru kabineta viedoklis:**

Likumā “Par valsts budžetu 2022.gadam” valsts budžeta apakšprogrammā 23.04.00 “Mērķdotācija pašvaldību autoceļiem ielām” paredzēts finansējums 53,8 milj. *euro* apmērā.

Papildu valsts budžeta finansējums paredzēts pasākumam “Valsts reģionālo autoceļu pārbūve un atjaunošana” 57,7 milj*. euro* 2022.gadā.

**Latvijas Pašvaldību savienības viedoklis:**

Ņemot vērā valsts jau ieguldītos resursus (kā arī plānotos) platjoslas interneta tīkla izveidē, valstij nodrošināt reālus pieslēgumus platjoslas tīklam, primāri nodrošinot “pēdējās jūdzes” pieslēgumus pašvaldības dibinātām izglītības iestādēm.

**Ministru kabineta viedoklis:**

2021. – 2027.gada plānošanas periodā ir plānots turpināt platjoslas elektronisko sakaru attīstību, lai veicinātu Eiropas Savienības stratēģiskajos dokumentos noteiktajiem mērķiem atbilstošu pakalpojumu pieejamību, iekļaujot plānoto rīcību gan “vidējās jūdzes”, gan “pēdējās jūdzes” infrastruktūras izvēršanai Satiksmes ministrijas izstrādātajā “Elektronisko sakaru nozares attīstības plānā 2021. - 2027.gadam” (turpmāk – plāns).

Atbilstoši plānā iekļautajam scenārijam ir paredzēts, ka “pēdējās jūdzes” projektus (ar Eiropas Reģionālās attīstības fonda un Atveseļošanās un noturības mehānisma finansējuma piesaisti) īstenošanā plānošanas reģioni sadarbībā ar novadu domēm izvirzīs attiecīgas prasības, kas atbilstu vietējo pašvaldību stratēģijām un prioritātēm.

**Vides aizsardzības un reģionālās attīstības ministrijas jomā:**

**Latvijas Pašvaldību savienības viedoklis:**

Sākot ar 2022.gadu, pašvaldībām paredzēt šādas valsts investīciju programmas:

1. pašvaldību autoceļu attīstībai novados, kas papildinātu valsts investīciju programmu autoceļu attīstībai ATR kontekstā – 50 milj. *euro* apmērā;
2. augstas gatavības pašvaldību ielu un tranzītielu sakārtošanas projektiem – 75 milj. *euro* apmērā;
3. autoceļu un ielu kompleksa infrastruktūrā ietilpstošo tiltu, pārvadu un estakāžu pārbūvei vai atjaunošanai, lai nodrošinātu satiksmes drošus apstākļus – 30 milj. *euro* apmērā.

Paredzēt finanšu līdzekļus, lai nodrošinātu valsts investīciju programmas pašvaldību autoceļu attīstībai novados, nodrošinot savienojumus pagastiem un novada pilsētām ar valstspilsētām un novadu centriem, realizāciju.

**Ministru kabineta viedoklis:**

Papildu valsts budžeta finansējums paredzēts pasākumam “Valsts reģionālo autoceļu pārbūve un atjaunošana” 57,7 milj*. euro* 2022.gadā.

**Puses vienojas:**

2022.gadā paredzēt papildu valsts budžeta finansējumu pašvaldību investīciju programmai 30,0 milj. *euro*  apmērā.

**Latvijas Pašvaldību savienības viedoklis:**

Paredzēt pašvaldībām stabilu ikgadēju finansējumu valsts budžetā valsts īpašuma (jūras piekrastes joslas un iekšējo ūdeņu) pārvaldībai. (Indikatīvi nepieciešamais finansējums jūras piekrastes joslas apsaimniekošanai: 2022.gadā un turpmāk 0,8 milj. *euro*).

**Ministru kabineta viedoklis:**

Pašvaldības ir valdītājs tās administratīvajā teritorijā esošajiem publiskajiem ūdeņiem un pašvaldībām ir tiesības šīs zemes vienības lietot, iegūt no tām visus iespējamos labumus un ar tām rīkoties, tajā skaitā tiesības šos publiskos ūdeņus iznomāt normatīvajos aktos noteiktajā kārtībā, lai gūtu ienākumus to apsaimniekošanai un labiekārtošanai. Līdz ar to būtu veicināma publisko ūdeņu izmantošana, tādējādi gūstot līdzekļus, kurus varētu izlietot šo teritoriju uzturēšanā.

|  |  |
| --- | --- |
| Ministru prezidents | Latvijas Pašvaldību savienības |
|  | priekšsēdis |
|  |  |
| A.K.Kariņš | G.Kaminskis |